35. ΑΠΟΦΑΣΙΣ ΥΠΟΥΡΓΩΝ ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 20242 της 20 Ιαν./12 Φεβρ. 1965 (ΦΕΚ Β΄ 120) (Αναδημ. ΦΕΚ Β΄ 241/3 Απρ. 1965). Περί διενεργείας ελέγχου και επιθεωρήσεως επί των υποχρέων προς είσπραξιν και απόδοσιν των εσόδων του Οργανισμού Ανεγέρσεως Δικαστικού Μεγάρου Θεσσαλονίκης, ως και των εσόδων του «Ειδικού Λογαριασμού Ανεγέρσεως Δικαστικού Συγκροτήματος εν Αθήναις». Έχοντες υπ’ όψει τας διατάξεις του άρθρ. 5 παρ. 1 εδάφ. ε΄ και του άρθρ. 14 Ν.Δ. 3535/56 ως και του άρθρ. 1 παρ. 1 και 3 Ν.Δ. 3903/1958 αποφασίζομεν: 1.Ο έλεγχος και η επιθεώρησις επί των υποχρέων προς είσπραξιν και απόδοσιν των εσόδων του Οργανισμού Ανεγέρσεως Δικαστικού Μεγάρου Θεσσαλονίκης ως και των Εσόδων του «Ειδικού Λογαριασμού Ανεγέρσεως Δικαστ. Συγκροτήματος εν Αθήναις» εις την περιφέρειαν Πρωτοδικείου Θεσσαλονίκης καθώς και εν γένει των υποχρέων δια την τήρησιν των περί πόρων του ως άνω Οργανισμού και του Ειδικού Λογαριασμού διατάξεων, ενεργείται υπό των Επιθεωρητών του Ταμείου Νομικών παραλλήλως προς την υπ’ αυτών διενεργουμένην Επιθεώρησιν των υπολόγων των Εσόδων του Ταμείου τούτου, ή υπό υπαλλήλων του Υπουργείου Δικαιοσύνης ή εξ υπαλλήλων αμφοτέρων των υπηρεσιών τούτων. 2.Οι δια του παρόντος οριζόμενοι Επιθεωρηταί, ενεργούσιν Επιθεώρησιν κατόπιν σχετικής παραγγελίας του Υπουργείου Δικαιοσύνης. 3.Οι ως άνω Επιθεωρηταί μεθ’ εκάστην επιθεώρησιν Δικαστ. γραφείου ή υπηρεσίας τινός υποβάλλουσιν εις την αρμοδίαν υπηρεσίαν του Υπουργείου Δικαιοσύνης και εις τον Οργανισμόν, εμπεριστατομένην έκθεσιν εις διπλούν περί της κανονικής ή μη εισπράξεως και αποδόσεως των πόρων του Οργανισμού και του Ειδικού Λογαριασμού ως και περί τηρήσεως ή μη των περί πόρων τούτων διατάξεων μετά των σχετικών παρατηρήσεών των. 4.Ο χρόνος διαρκείας του ελέγχου των Επιθεωρητών θα διαπιστούται εκ των εκθέσεων αφίξεως και αναχωρήσεως αυτών εις την περιφέρειαν του Οργανισμού, συντασσομένων παρά του Προέδρου του Οργανισμού. 5.Εις τους Επιθεωρητάς περί ων η παρ. 1 της παρούσης καταβάλλονται ειδικώς δια την πρόσθετον ταύτην απασχόλησιν, τα κατά τας εκάστοτε ισχυούσας διατάξεις δια τους Δημοσίους υπαλλήλους προβλεπόμενα οδοιπορικά έξοδα και  ημερησία αποζημίωσις, εις βάρος των Κεφαλαίων  του Οργανισμού, εγγραφομένης κατ’ έτος σχετικής  πιστώσεως εις τον προϋπολογισμόν αυτού και δι’ εκδόσεως σχετικού χρηματικού εντάλματος πληρωμής. 6.Οι κατά τας κειμένας διατάξεις ενεργούντες εκάστοτε επιθεώρησιν των Δικαστικών εν γένει γραφείων και λοιπών υπηρεσιών περιφερείας του Πρωτοδικείου Θεσσαλονίκης Εισαγγελείς και Επίτροποι των Δικαστηρίων, οι Ειρηνοδίκαι και Πταισματοδίκαι της ιδίας περιφερείας εν τω κύκλω της δικαιοδοσίας των ως και οι Οικονομικοί Επιθωρηταί εν τη αρμοδιότητί των, εποπτεύουσι δια την κανονικήν είσπραξιν και απόδοσιν εις τον Οργανισμόν και τον Ειδικόν Λογαριασμόν των εις αυτούς ανηκόντων πόρων και εν γένει δια την τήρησιν των περί πόρων τούτων διατάξεων, οι δε Εισαγγελείς υποβάλλουσι και σχετικήν έκθεσιν εις διπλούν εις την αρμοδίαν υπηρεσίαν του Υπουργείου Δικαιοσύνης. 7.Πας τεταγμένος ως εκ της δικαιοδοσίας του υπάλληλος δια την είσπραξιν και απόδοσιν πόρων του Οργανισμού Ανεγέρσεως Δικαστικού Μεγάρου Θεσσαλονίκης και του Ειδικού Λογαριασμού και δια την εν γένει τήρησιν των περί πόρων τούτων διατάξεων, καθώς και ο Προϊστάμενος οιασδήποτε υπηρεσίας κατεχούσης ως εκ του κύκλου της αρμοδιότητός της στοιχεία σχετικά με την είσπραξιν και απόδοσιν πόρων του Οργανισμού και του Ειδικού Λογαριασμού, υποχρεούται να συντρέχη τους ως άνω τεταγμένους, δια την Εποπτείαν, Έλεγχον και Επιθεώρησιν εις την εκτέλεσιν των καθηκόντων των παρέχων αυτοίς πάντα τα αιτούμενα στοιχεία και πληροφορίας. 